|  |  |  |
| --- | --- | --- |
| **КЫРГЫЗ РЕСПУБЛИКАСЫ**  **ЖАЛАЛ-АБАД ОБЛУСУ**  **ТОГУЗ-ТОРО РАЙОНУ**  **АТАЙ АЙЫЛ**  **АЙМАГЫНЫН АЙЫЛДЫК**  **КЕҢЕШИ** | Описание: Описание: Описание: Описание: Описание: Описание: Описание: Описание: Описание: Герб1 | **КЫРГЫЗСКАЯ РЕСПУБЛИКА**  **ЖАЛАЛ-АБАДСКАЯ ОБЛАСТЬ**  **ТОГУЗ-ТОРОУСКИЙ РАЙОН**  **АЙЫЛНЫЙ КЕҢЕШ**  **АТАЙСКОГО**  **АЙЫЛНОГО АЙМАКА** |

**Атай айыл аймагынын айылдык кеңешинин V чакырылышынын кезексиз**

**XX сессиясынын**

**№ 3 ТОКТОМУ**

**05.10.2023-жыл Атай айылы**

**Атай айыл өкмөтүнүн элдик**

**жыйынынын протоколун**

**бекитип берүү жөнүндө**

Атай айыл өкмөтүнүн башчысы А.Жаныбаевдин билдирүүсүн угуп жана талкуулап Атай айыл аймагынын айылдык кеңешинин V чакырылышынын кезексиз XX сессиясы

**Т О К Т О М К Ы Л А Т:**

1. Атай айыл аймагынын айыл өкмөтүнүн элдик жыйынынын 02.10.2023-жылдагы №6 протоколу бекитилсин.
2. Атай айыл аймагына тоют топтоо үчүн “Айыл чарба шаймандарын алуу”, Атай айыл аймагынын “Атай айылынын Султан көчөсүнүн 750 метр жолуна ысык асфальт төшөө” долбоорлорун “Жалал-Абад облустук өнүктүрүү фондусу” мекемесине долборлорду даярдап сунуштоо жагы Айыл өкмөтүнүн башчсы А.Жаныбаевке тапшырылсын.
3. Токтом Кыргыз Республикасынын “Кыргыз Республикасынын ченемдик укуктук актылары жөнүндө” Мыйзамына ылайык Атай айыл өкмөтүнүн расмий маалымат сайтына жарыялансын.
4. Токтомду расмий жарыялоо жана Кыргыз Республикасынын ченемдик укуктук актыларынын мамлекеттик реестрине киргизүү жагы Атай айыл өкмөтүнүн жооптуу катчысына милдеттендирилсин.
5. Бул токтомдун аткарылышын жана чыгымдалуучу каражаттарды көзөмөлгө алуу Атай айылдык Кеңешинин “Пландоо бюджет” боюнча туруктуу комиссиясына тапшырылсын.

Атай айылдык Кеңешинин төрагасынын

орун басары: К.М.Манапбаева

Атай айылдык кеңешинин

05.10.2023-жылдагы

№3 токтомуна 1- тиркеме

**Атай айыл аймагынын айыл өкмөтүнүн элдик жыйынынын**

**№6 ПРОТОКОЛУ**

02.10.2023-жыл Атай айылы

Чогулуш башчысы: А.К.Жаныбаев

Катчысы: А.Замирбек кызы

Чогулушка 39 адам катышты

**Күн тартибинде каралуучу маселе:**

1. Атай айыл аймагына тоют топтоо үчүн “Айыл чарба шаймандарын алуу”
2. Атай айылынын Султан атындагы көчөсүнүн 750 метр аралыктагы жолуна ысык асфальт төшөө.

**Угулду:**

**Күн тартибиндеги биринчи маселе боюнча:** Атай айыл аймагынын айыл өкмөтүнүн башчысы А.К.Жаныбаев элдик жыйынды ачып, 2023-жылдын 9 айында аткарган иштерине токтолуп өтүп, айыл аймакка тоют топтоого айыл чарба шаймандары жетишсиз болуп жаткандыгы боюнча кеңири сүйлөп, айыл аймакка техника алуу үчүн жана Атай айылындагы Султан атындагы көчөнүн 750 метр жерине асфальт төшөө үчүн “Жалал-Абад облустук өнүктүрүү фондусу мекемесине” долбоор жазса боло тургандыгы боюнча маалымат берип өттү.

**СӨЗ:**

**Өмүралиев Арслан- Атай айылынын тургуну:**  Ишине ийгилик каалайм. Техникалардын жетишсиздиги боюнча өзгөчө чөп чабык маалында аябай билинет. Бир жагынан чаптырып алган чөптү пресстете албай, пресске кезек күтүп, пресстегенден кийин чөп тарткан машиналарга барып шоферлорго жалдырап дегендей. Ооба колдош керек техника алгыла. Чөп чабык башталганда бизде жаан да башталат да билесиздер. Техника албасак болбойт туугандар.

**Маданбеков Калкаман- Атай айылынын тургуну:** Айдалган эгиндерибизди мал талап кетет жылыга эле. Техниканын заманы да. Алыш керек техниканы.

**Өмүкеев Урмат - Атай айылынын тургуну:** Техниканы алууга да Султан көчөсүнө ысык асфальт басууга да макулдук берели. Жол да керек. Жолго ысык асфальт басса асфальт менен балдарыбыз мектеп, бала бакчага барат да.

**Асанов Махмут- жер адис:** Мен өзүм жер адис катарыжолго ысык асфальт басууну колдойм. Жолду да оңдош керек. Качанкыга чейин эле белчебизден баткакка тыгылып жүрөбүз? Биз да асфальтка басалы туугандар. Негизи 2 көйгөйдү тең колдоп берели.

**Ажыбеков Сүйүнбай -Атай айылынын тургуну:** Мен дагы эки маселени экөөнү тең колдойм. Проекти жазышсын. Ишти жазашсын.

**Эркулов Каныбек -Атай айылынын тургуну.** Ооба Султан көчөсүнө ысык асфальт басышсын. Колдойм.

**Токтогулов Нурлан- Атай айылынын тургуну:** Туура эки сунушту тең колдойм.

**Атай айыл аймагынын айыл өкмөтүнүн элдик жыйыны**

**жогорудагы айтылган сунуш-пикирлерди угуп жана талкуулап,**

**ТОКТОМ КЫЛАТ:**

1. Атай айыл аймагына тоют топтоо үчүн “Айыл чарба шаймандарын алуу”, Атай айыл аймагынын “Атай айылынын Султан көчөсүнүн 750 метр жолуна ысык асфальт төшөө” долбоорлорун “Жалал-Абад облустук өнүктүрүү фондусу” мекемесине долборлорду даярдап сунуштоо жагы Айыл өкмөтүнүн башчсы А.Жаныбаевке тапшырылсын.
2. Ушул элдик жыйындын токтомун бекитип берүү жагы айылдык кеңештин кезектеги сессиясына сунушталсын.
3. Бул токтомдун аткарылышын көзөмөлдөө айыл өкмөтүнүн башчысы А.К.Жаныбаевке милдеттендирилсин.

**Чогулуш башчысы: А.К.Жаныбаев**

**Катчысы: А.Замирбек кызы**